T. Galbavý, poslanec: (2002-10-15):
Na tajné hlasovanie o návrhu na voľbu predsedu Mandátového a imunitného výboru Národnej rady Slovenskej republiky bolo vydaných a poslanci si osobne prevzali 149 hlasovacích lístkov. Po vykonaní tajného hlasovania overovatelia Národnej rady Slovenskej republiky spočítali hlasy, zistili, že v tajnom hlasovaní na voľbu predsedu Mandátového a imunitného výboru Národnej rady Slovenskej republiky boli odovzdané všetky hlasovacie lístky. Zo 149 odovzdaných hlasovacích lístkov boli 4 neplatné. Zo 145 platných hlasovacích lístkov overovatelia zistili, že za kandidáta Ľubomíra Lintnera hlasovalo za 108 poslancov, proti 29 poslancov, zdržalo sa 8 poslancov. Podľa § 15 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na zvolenie predsedu Mandátového a imunitného výboru Národnej rady Slovenskej republiky je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní bol za predsedu Mandátového a imunitného výboru Národnej rady Slovenskej republiky zvolený Ľubomír Lintner. (Potlesk.) Pán predsedajúci, z mojej strany je to zatiaľ všetko. Gratulujem novozvoleným. Ďakujem za slovo. J. Migaš, doterajší predseda NR SR: Ďakujem pekne, pán poslanec, za oboznámenie s výsledkom voľby. Vyhlasujem, že Národná rada Slovenskej republiky zvolila za predsedu Mandátového a imunitného výboru Národnej rady Slovenskej republiky poslanca Ľubomíra Lintnera a za predsedu Výboru Národnej rady Slovenskej republiky pre nezlučiteľnosť funkcií štátnych funkcionárov poslanca Igora Federiča. Prosím predsedu mandátového a imunitného výboru poslanca Lintnera a predsedu výboru pre nezlučiteľnosť funkcií štátnych funkcionárov poslanca Federiča, aby zaujali miesta určené pre predsedov výborov. Nech sa páči, vaše miesto. Panie poslankyne, páni poslanci, pokračujeme ôsmym bodom programu, ktorým je voľba ďalších členov Mandátového a imunitného výboru Národnej rady Slovenskej republiky . V predchádzajúcich bodoch programu sme si určili počet členov mandátového a imunitného výboru vrátane jeho predsedu, ktorého sme už zvolili. Je potrebné teda zvoliť ďalších členov výboru tak, aby bol výbor zložený na základe princípu pomerného zastúpenia. Návrh na voľbu ďalších členov výboru ste dostali ako tlač 7. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne? Nie je to tak. Keďže sa nikto neprihlásil do rozpravy, vyhlasujem rozpravu o tomto bode programu za skončenú. Pristúpime k hlasovaniu o návrhu na voľbu členov Mandátového a imunitného výboru Národnej rady Slovenskej republiky. V tomto prípade nie je ustanovená tajná voľba, preto podávam návrh, aby sa voľba ďalších členov Mandátového a imunitného výboru Národnej rady vykonala verejne. Je všeobecný súhlas? (Súhlasná reakcia pléna.) V poriadku. Čiže nebudeme hlasovať o tomto mojom návrhu, preto, panie poslankyne, páni poslanci, hlasujeme verejne. Prezentujte sa a hlasujte. Za všetkých. Hlasujeme o členoch mandátového a imunitného výboru, ako ich máte uvedených v tlači 7. Na zvolenie člena mandátového a imunitného výboru je potrebná nadpolovičná väčšina prítomných poslancov Národnej rady. Čiže hlasujeme naraz. Už ste aj odhlasovali. (Hlasovanie.) Prítomných je 147 poslancov, za 147, proti nikto, nikto sa nezdržal. Všetci hlasovali. Konštatujem, že Národná rada Slovenskej republiky v nadväznosti na voľbu predsedu Mandátového a imunitného výboru Národnej rady Slovenskej republiky zvolila ďalších členov mandátového a imunitného výboru. Deviatym bodom programu je voľba ďalších členov Výboru Národnej rady Slovenskej republiky pre nezlučiteľnosť funkcií štátnych funkcionárov . V predchádzajúcich bodoch programu sme si určili počet členov výboru pre nezlučiteľnosť funkcií štátnych funkcionárov vrátane jeho predsedu, ktorého ste už zvolili v tajnom hlasovaní. Je potrebné teda zvoliť i ďalších členov výboru tak, aby bol výbor zložený na základe princípu pomerného zastúpenia. Návrh na voľbu ďalších členov výboru ste dostali ako tlač 8. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne? Nie je to tak. Vyhlasujem rozpravu o tomto bode programu za skončenú. Pristúpime k hlasovaniu o návrhu na voľbu členov Výboru Národnej rady Slovenskej republiky pre nezlučiteľnosť funkcií štátnych funkcionárov. V tomto prípade nie je, ako som už povedal, v prípade ústavnoprávneho výboru ustanovená tajná voľba, pardon, mandátového a imunitného výboru. Preto opäť podávam návrh, aby sa voľba ďalších členov Výboru Národnej rady pre nezlučiteľnosť funkcií štátnych funkcionárov vykonala verejne. Je všeobecný súhlas? (Súhlasná reakcia pléna.) Áno. Čiže budeme hlasovať o tomto návrhu verejne. Panie poslankyne, páni poslanci, návrh máte v tlači 8. Na zvolenie člena výboru pre nezlučiteľnosť funkcií je potrebná nadpolovičná väčšina prítomných poslancov Národnej rady. Prezentujte sa a hlasujte. Nech sa páči. Hlasujete o členoch výboru pre nezlučiteľnosť funkcií ústavných činiteľov a ďalších štátnych funkcionárov. Tlač 8. (Hlasovanie.) Prítomných je 149 poslancov, za 149, proti nikto, nikto sa nezdržal. Všetci hlasovali. Konštatujem, že Národná rada Slovenskej republiky v nadväznosti na voľbu predsedu Výboru Národnej rady Slovenskej republiky pre nezlučiteľnosť funkcií štátnych funkcionárov zvolila ďalších členov tohto výboru. Vážené panie poslankyne, vážení páni poslanci, vzhľadom na to, že nasledujúcim bodom programu je návrh Mandátového a imunitného výboru Národnej rady Slovenskej republiky na overenie platnosti voľby poslancov Národnej rady Slovenskej republiky zvolených vo voľbách 20. a 21. septembra 2002, vyhlasujem 30-minútovú prestávku. Panie poslankyne, páni poslanci, urobíme to takto. Jednak, že bude zasadnutie mandátového a imunitného výboru na vykonanie odsúhlasenia mandátov a zároveň nato by sme hneď urobili obedňajšiu prestávku. Čiže teraz prerušíme schôdzu na hodinu a pol a o 14.00 hodine by sme pokračovali v rokovaní jedenástym bodom. Pretože je 30-minútová prestávka, o jednej, hovorili sme, by sme urobili obedňajšiu prestávku. Nech sa páči, procedurálny návrh, pán poslanec Fico. Nech sa páči, pán poslanec Fico.